**MINISTERUL MEDIULUI, APELOR ŞI PĂDURILOR**

**DIRECŢIA POLITICI ŞI STRATEGII ÎN SILVICULTURĂ**

**Nr. DPSS.............../...........2021**

***SE APROBĂ,***

**SECRETAR DE STAT**

**Gelu PUIU**

**REFERAT DE APROBARE**

Articolul 62 alin. (5) din Legea nr. 46/2008 – Codul silvic, republicată, cu modificările și completările ulterioare reprezintă temeiul legal pentru emiterea ordinului de aprobare a Regulamentului privind organizarea, funcţionarea şi componenţa Comisiei de atestare a operatorilor economici pentru activitatea de exploatare forestieră, precum şi criteriile de atestare pentru activitatea de exploatare forestieră.

Modificările și completările aduse prin proiectul de ordin vizează:

Completarea documentelor necesare atestării cu cazierul judiciar, în original, pentru operatorul economic solicitant, din care să rezulte că operatorul economic nu a fost condamnat pentru fapte privind încălcarea regimului silvic sau pentru fapte de corupție.

Clarificarea informațiilor privind tractorul, inclusiv articulat, având semiremorcă, cu braț hidraulic cu graifer.

Au fost stabilite clarificări rezultate din aplicarea Regulamentului privind organizarea, funcţionarea şi componenţa Comisiei de atestare a operatorilor economici pentru activitatea de exploatare forestieră, precum şi criteriile de atestare pentru activitatea de exploatare forestieră, referitoare la retragerea certificatului de atestare. Au fost constatate situații în care măsura de retragere a certificatelor de atestare pentru operatori economici, a fost una disproporționată raportat la volumele foarte mici (0,4 mc, 2 mc, 3 mc, 5 mc) ale arborilor afectați în procesul de exploatare forestieră a unor partizi cu volume semnificative. Au fost constatate situații în care rapoartele de control, prin care se solicita retragerea certificatului de către Comisia de atestare, nu au identificat dacă tăierile ilegale au fost realizate de operatorul economic sau de angajații acestuia.

Modificările sunt determinate și de faptul că potrivit Legii nr. 197/2020 privind modificarea și completarea Legii nr. 46/2008 – Codul silvic, faptele de tăiere și distrugere a arborilor sunt incriminate ca infracțiuni, sens în care măsurile complementare nu pot fi aplicate decât cu acordul autorităților care instrumentează aceste fapte.

S-a propus modificarea și completarea articolului 21 alin. (1), în sensul în care Comisia de atestare are obligația luării măsurii de retragere a Certificatului de atestare, până la rămânerea definitivă a hotărârii instanței de judecată, la solicitarea gărzilor forestiere/structurilor care asigură administrarea sau serviciile silvice, în cazul în care procurorul dispune trimiterea în judecată a operatorului economic sau a personalului angajat în cadrul acestuia sau a administratorului pentru tăieri ilegale în parchetele neautorizate sau autorizate spre exploatare și sesizează instanța de judecată.

Comisia de atestare are obligația luării măsurii de retragere a Certificatului de atestare până la rămânerea definitivă a hotărârii instanței de judecată,la solicitarea gărzilor forestiere/structurilor care asigură administrarea sau serviciile silvice, ca urmare a dispunerii unei măsurii preventive, în cursul urmăririi penale, privind interzicerea desfășurării activităților de natura celor cu ocazia cărora a fost comisă infracțiunea.

S-au adus modificări ale anexei nr. 1- referitoare la componența comisiei de atestare a operatorilor economici pentru activitatea de exploatare forestieră și anexei nr. 4 privind modelul certificatului de atestare.

Având în vedere cele prezentate, vă rugăm să fiţi de acord cu elaborarea proiectului de ordin pentru modificarea și completarea Regulamentului privind organizarea, funcționarea și componența Comisiei de atestare a operatorilor economici pentru activitatea de exploatare forestieră, precum și criteriile de atestare pentru activitatea de exploatare forestieră, aprobat prin Ordinul ministrului apelor și pădurilor nr. 1106/2018.

DIRECTOR

Dănuț IACOB

x